Асен Разцветников
Здрач

chitanka.info

Здрачи. И сенките се дигат леки

от своите легла във лесовете

и слизат по невидими пътеки

при твоята душа, която свети.

Те носят мир от свойте планини,

те носят сън и шепнат: угасни!

Ти искаш да забравиш пак света.

Настръхналите улици. Кръвта.

И спущаш тежко клепките пред свойте

очи. Но пак — но светят в мрака те:

като прозорците на дом, в който

лежи на смърт едничкото дете.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.